બાબો કે બેબી ? સાચી અને વેરી સિમ્પલ અને એકદમ તાજી બનેલી બે વાતો.મારા એક મિત્ર છે,ત્રણેક વર્ષ થી અમેરિકા આવ્યા છે અમદાવાદ થી.મારી સાથે જોબ કરે છે.અહી ડ્રાયવીંગ ના રોડ ટેસ્ટ માં પેરેલલ પાર્કિંગ નાં ટેસ્ટ માં ભલભલા નાપાસ થાય.પેલા મિત્ર ના દીકરા ને અમે મોટા ગ્રાઉન્ડ માં શીખવતા હતા,વેધર ખરાબ હતું,અમે બહાર ઉભા ઉભા ઠંડી અને એકદમ ધીરા વરસાદ માં થથરતા હતા.કલાકેક પ્રેક્ટીસ કરીને એ લોકો વિદાય થયા.પછી ટેસ્ટ માં એ દીકરો પાસ થઇ ગયો.હવે એ જ મિત્ર ની દીકરી આ ટેસ્ટ માં નાપાસ થઇ એટલે મારી યાદ આવી અને આજે એ મિત્ર ને એમની દીકરી આવ્યા અને અમે એજ ગ્રાઉન્ડ માં પેરેલલ પાર્કિંગ ની પ્રેક્ટીસ કરાવવા લઇ ગયા.આજે પણ ધીમો વરસાદ ઠંડો પવન હતો.નોર્થ અમેરિકા ની ઠંડી તોબા તોબા.આજે પણ અમે બહાર થરથરતા બહાર ઉભા ઉભા શીખવતા હતા.થોડી વાર થઇ ને મિત્ર ની દીકરી કહે અંદર આવી જાઓ અંકલ બહાર બહુ ઠંડી છે.અમે નાં પડી પણ ધરાર ના માની ને અમે અંદર કાર માં બેસીને પ્રેક્ટીસ કરાવી.વાત બહુ સામાન્ય છે.પેલા દીકરાને આવો વિચારજ ના આવ્યો કે હું અને એના પપ્પા બહાર ધ્રુજીએ છીએ.એમાં હું એનો દોષ નથી કાઢતો. હવે મારી જ સ્ટ્રીટ માં અંબાલાલ કાકા રહે છે.વૃદ્ધ છે.બે દીકરા ને એક દીકરી છે.હવે એમને લુકેમિયા છે.રોજ થેરાપી લેવા જવું પડે છે.એક દીકરો સાથે જ રહે છે.બીજો જરા દુર રહે છે.દીકરી પણ પરણેલી છે ને દુર રહે છે.રોજ સવારે એમની દીકરી કાર લઈને આવે છે,હોસ્પિટલ લઇ જાય છે અને થેરાપી કરાવી ને પછી મૂકી જાય છે.આ ક્રિયા રોજ હું મારા ઘર માંથી જોઉં છું.હજુ મેં બંને દીકરા માંથી કોઈને કાકા ને હાથે પકડીને હોસ્પિટલ લઇ જતા જોયા નથી.આપણે કોઈનો દોષ કાઢવો નથી.આપણે તો ફક્ત આ બંને દીકરીઓની અંદર રહેલી માતાના દર્શન કરવા છે.એક દીકરી જ માબાપ ની કાળજી “માં” બનીને રાખે છે.દીકરી એના બાળકોની તો માં હોયજ છે પણ ઘરડા માબાપ ની પણ માતા બની જાય છે.